《辛丑残腊前一日扁舟东归阻风马当乞灵祠下》
宋代·杨冠卿

维舟桑落洲，十日风和雨。
雨余江波平，山横眉黛妩。
急呼黄帽郎，来扣灵真宇。
椒桂荐芳馨，鱼龙忽欣舞。
巨浪拍天浮，万叠震鼍鼓。
淮洲十里间，蜚檝不可渡。
三老前跪陈，珍贝非神予。
愿言点归装，勿为神所怒。
我生窭且贫，穷涂一羇旅。
照乘乏明珠，落霞有佳句。
稽首谢龙君，放我扁舟去。

作者简介：杨冠卿（1138-？）南宋诗人，字梦锡，江陵（今属湖北）人，举进士，为九江戎司掾，又尝知广州，以事罢。晚寓临安。闭门不出，与姜夔等相倡和。冠卿才华清俊，四六尤流丽浑雅，淳熙十四年（1187），编有《群公词选》三卷（已佚），自序曰：“余漂流困踬，久客诸侯间……时有所撄拂，则取酒独酌，浩歌数阕，怡然自适，似不觉天壤之大，穷通之为殊途也。”著有《客亭类稿》十五卷。《彊村丛书》辑有《客亭乐府》一卷。《四库总目》传于世。